6 sterf, 8 beseer in gru-botsingDie wrak van die vragmotor wat kop aan kop met die minibustaxi gebots het (Foto: Verskaf) Ses mense is dood en agt beseer toe ŉ minibustaxi en vragmotor Vrydag vroegoggend op die R56 naby Richmond in KwaZulu-Natal gebots het. Volgens Russel Meiring, woordvoerder van ER24, is paramedici en ander nooddienste omstreeks 02:45 na die toneel ontbied. By hul aankoms op die toneel het hulle die twee voertuie langs die pad aangetref. Die een gedeelte van die minibustaxi was heeltemal opgefrommel. “Vier vroue, ŉ man en ŉ baba, is op die toneel dood verklaar,” het Meiring gesê. Agt mense het van geringe tot kritieke beserings in die ongeluk opgedoen. Een van die kritiek beseerde passasiers is per helikopter na ŉ hospitaal geneem. Die ander beseerdes is op die toneel behandel waarna hulle per ambulans na nabygeleë hospitale geneem is vir verdere mediese behandeling. Die oorsaak van die ongeluk word nog ondersoek.